સરસ નવું વર્ષ ઉગ્યું છે, નાણાંકીય વર્ષ. સવારનો પવન ખુશનુમા છે, સવારનો છે એટલે અને પહેલી એપ્રિલનો છે એટલે પણ,, ! અમદાવાદ અજબગજબ બનાવોનું શહેર છે, પે’લા કુત્તા પર સસ્સાના વિજયથી કરવટો બદલતું આ શહેર મને અનેક કારણોસર ગમે છે. 600 વર્ષનો ઇતિહાસ પાલવમાં સંતાડીને ઉભેલી ઠસ્સાદાર રાણી જેવું દેખાય છે તો ક્યારેક મહાકાય પક્ષી પાંખો પ્રસરાવીને બેઠું હોય તેવું લાગે છે. ક્યારેક એમ લાગે આ શહેર રોજ નવજાત શિશુંની જેમ પોતાના ચહેરા-મહોરાને બદલ્યા કરે છે, એના ચહેરા પર નિર્દોષ નહીં એવી અજાણ્યાપણાની એક સ્તરસૃષ્ટિ રચાયા કરે છે. ફ્લાય-ઓવરો બંધાતા જોઇએ ત્યારે લાગે કે કોઇ પ્રૌઢા ક્યારનીયે બ્યુટીપાર્લરમાં બેઠી છે, નીચે બેભાન પડેલા રસ્તાને ઢાંકતા પતરાંની ઉભી કતારો સમયસાકરને વળગેલી કીડીઓ જેવી લાગ્યા કરે છે. એમ થાય છે, મારા શહેરને ડાયાબીટીસ તો નહી ં થાય ને !